Svijet nije stao samo se počeo drugačije kretati

Kao vjetrenjača…

Kada vjetar puše iz jednog smjera, rade vjetrenjače postavljene u jednom smjeru. Kada vjetar prestane puhati i počne puhati iz drugog smjera, počinju se okretati vjetrenjače okrenute u drugom smjeru.

Kada se to dogodi vjetrenjače trebaju zamah, pa ulažu puno energije da bi se pokrenule. U početku se kreću sporo, ali kada postignu zanos, kreću se baš kao i one kada je vjetar puhao iz drugog smjera, punom snagom. Tada one proizvode energiju.

Slično je i s nama. Djelovali smo iz jednog smjera kada su bili uvjeti za to. Sada kada su uvjeti drugačiji djelujemo u nekom drugom smjeru. Da bi stigli do pune snage, potrebna nam je ustrajnost kao i strpljenje.

Pojave kao što su korona virus i potres imaju važnu ulogu. Kada smo predugo u istom načinu života dolaze do izražaja sve slabosti naše nepripremljenosti na promjene. Tada se jasno vidi što je potrebno poboljšati, usavršiti ili zamijeniti novim.

Negativne posljedice korona virusa i potresa jedan su od znakova da se u određenim segmentima nismo mijenjali dovoljno brzo. Previše smo se oslanjali na jedan uobičajen način funkcioniranja premda smo ulagali u dopune, dorade i alternative.

Pozitivne posljedice korona virusa i potresa svakako su razvijanje alternativa, prihvaćanje suvremenih načina djelovanja te ponovno vraćanje određenim vrijednostima u životu koje smo nepravedno zanemarili ili im posvećivali nedovoljno vremena.

Ove pojave ublažile su otpor koji ljudi imaju prema promjenama u trenucima „stabilnosti“ i „opuštenosti“. Sada smo ih mnogo brže prihvatili i počeli primjenjivati.

Kako živjeti u situacijama promjena?

1. Osvijestiti vlastite i tuđe emocije (osjećaje)
2. Pobrinuti se za zadovoljavanje vlastitih i tuđih osnovnih potreba
3. Učiti i prilagođavati se na nove okolnosti, zadovoljavati ostale potrebe te omogućiti ostalima isto